Rådets forordning (EF) nr. 657/2000

af 27. marts 2000

om en forbedring af dialogen med fiskerisektoren og de involverede kredse om den fælles fiskeripolitik

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

(1) For i højere grad at kunne inddrage repræsentanterne for sektoren for fiskeri- og akvakulturprodukter samt de øvrige involverede kredse i planlægningen, udformningen og gennemførelsen af den fælles fiskeripolitik er det nødvendigt at styrke dialogen med disse kredse og gøre den samlede beslutningsproces mere transparent, særlig i den forberedende fase.

(2) I betragtning af de opgaver, der varetages af Det Rådgivende Udvalg for Fiskerivarer og Akvakulturprodukter, som er blevet fornyet ved Kommissionens afgørelse 1999/478/EF(1), kan disse målsætninger om dialog og transparens fremmes ved nye foranstaltninger med henblik på bedre organisation dels af udvalgets møder, dels af udsendelsen af informationer til de involverede kredse om opgaver og resultater.

(3) Derfor bør de europæiske erhvervsorganisationer have hjælp til at forberede møderne i Det Rådgivende Udvalg for Fiskerivarer og Akvakulturprodukter med det formål at fremme sammenfattende analyser af den fælles fiskeripolitik og af virkningen af dens foranstaltninger, at støtte initiativer fra sektoren og, så vidt det er muligt, søge at nå frem til fælles holdninger til Kommissionens udkast til forslag.

(4) De vilkår, under hvilke beslutningerne træffes, bør desuden forbedres, så sektoren meget tidligt informeres om de planlagte initiativer og samtlige involverede kredse oplyses om målsætninger og betingelser for de forskellige foranstaltninger vedrørende den fælles fiskeripolitik -

UDSTEDT FØLGENDE FORORDNING:

Artikel 1

Kommissionen afholder på de betingelser, der er fastsat i bilaget, udgifterne til:

- de møder, der afholdes af de europæiske erhvervsorganisationer, og som tager sigte på at forberede møderne i Det Rådgivende Udvalg for Fiskerivarer og Akvakulturprodukter

- information om mål og foranstaltninger i forbindelse med den fælles fiskeripolitik, særlig Kommissionens forslag, formidling af de relevante oplysninger til fiskerisektoren og de involverede kredse, samtidig med at der opretholdes regelmæssige kontakter med de involverede organisationer og grupper.

Ekspertmøder, der afholdes af Kommissionen til støtte for foranstaltningerne i stk. 1, andet led, kan ligeledes finansieres.

Artikel 2

Kommissionen kan foretage den kontrol, som den finder nødvendig for at sikre overholdelsen af de betingelser og udførelsen af de opgaver, der i henhold til denne forordning pålægges de europæiske erhvervsorganisationer, som skal bistå de repræsentanter, der udpeges hertil af Kommissionen.

Artikel 3

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 27. marts 2000.

På Rådets vegne

F. Gomes

Formand

(1) EFT L 187 af 20.7.1999, s. 70.

BILAG

Udgifter til de europæiske erhvervsorganisationers afholdelse af forberedende møder til møderne i Det Rådgivende Udvalg for Fiskerivarer og Akvakulturprodukter

Udgifter til rejse og indlogering for de medlemmer af de europæiske erhvervsorganisationer, der på grund af møderne i Det Rådgivende Udvalg for Fiskerivarer og Akvakulturprodukter skal rejse for at forberede disse møder, er støtteberettigede.

Udgifter i forbindelse med møderne i de europæiske erhvervsorganisationer, som ikke vedrører disse forberedende møder eller andre udgifter end de i første afsnit omtalte, er ikke støtteberettigede.

Hvert år, afhængigt af de disponible finansielle midler og i forhold til de støtteberettigede medlemmer af Det Rådgivende Udvalg for Fiskerivarer og Akvakulturprodukter, tildeles alle erhvervsorganisationer, der er medlem af Det Rådgivende Udvalg for Fiskerivarer og Akvakulturprodukter, en trækningsret i henhold til en årlig finansieringsaftale med Kommissionen.

Denne trækningsret samt gennemsnitsudgifterne til en rejse for en repræsentant (ca. 750 EUR i 1998) bestemmer det antal rejser, den enkelte organisation kan påtage sig for at kunne deltage i forberedelsen af møderne, idet der af den enkelte organisation maksimalt kan trækkes 20 % af trækningsretten som et fast beløb til dækning af administrative og lignende udgifter, der skal være snævert forbundet med tilrettelæggelsen af disse forberedende møder.

Kommunikation med samtlige involverede kredse

Dette omfatter følgende foranstaltninger på Kommissionens initiativ:

- fremstilling og udsendelse af dokumentationsmateriale, der er tilpasset de forskellige involverede kredses særlige behov (skriftligt, audiovisuelt og elektronisk materiale), navnlig på grundlag af undersøgelser, der er foretaget i disse kredse

- oprettelse af omfattende adgang til data og forklarende materiale, navnlig om Kommissionens forslag, via udbygning af netstedet på Internettet og udarbejdelse af en regelmæssigt udkommende publikation samt informations/uddannelsesseminarer for opinionsdannere.

De foranstaltninger, der er nævnt i første og andet led, vil blive varetaget af eksterne kontrahenter, der udvælges ved hjælp af udbud.